Aidas Marčėnas

Aidas Marčėnas (g. 1960 m. rugsėjo 24 d. Kaune) – lietuvių poetas, kritikas, Lietuvos rašytojų sąjungos narys, Nacionalinės premijos laureatas.

Periodikoje yra bendradarbiavęs kaip literatūrinės spaudos apžvalgininkas. Mėnraštyje Metai, savaitraščiuose Literatūra ir menas, Šiaurės Atėnai yra paskelbęs daug eseistinių lietuvių literatūros apžvalgų ir kritinių straipsnių apie įvairius jos autorius, reiškinius.
Lietuvių poezijoje atgaivino soneto žanrą.

 Biografija 
Gimė Kaune, tačiau nuo 1964 m. gyvena Vilniuje. Jaunystę praleido „gorkyne“ (taip vadinta M. Gorkio, dabartinė Pilies ir Didžioji g. Vilniuje), kur būriuodavosi vadinamasis „alternatyvus“ jaunimas, ieškąs visuotinai nepriimtų saviraiškos galimybių.

Baigė Vilniaus 22-ąją vidurinę mokyklą, vėliau kurį laiką studijavo Vilniaus konservatorijoje.

Jaunystėje yra dirbęs įvairiausių darbų: nuo apšvietėjo Akademiniame operos ir baleto teatre iki Azijon karves gabenančių prekinių traukinių palydovo.

Spaudoje debiutavo 1985 m. eilėraščių publikacija žurnale „Pergalė“. Kiek vėliau, 1988 m., išleido pirmąją savo knygą – eilėraščių rinkinį pavadinimu „Šulinys“. Ji buvo apdovanotas Zigmo Gėlės premija, skiriama už metų geriausią pirmąją poezijos knygą. 1993 m. tapo Lietuvos rašytojų sąjungos nariu. A. Marčėno kūryba taip pat yra spausdinta „Poezijos pavasario“, „Poetinio Druskininkų rudens“ ir kituose almanachuose.

2005 m. poetas apdovanotas Nacionaline premija „už klasikinių vertybių ir šiuolaikiškumo dermę poezijos knygose“.

 Kūrybos bruožai 
Poetas labai daug dėmesio skiria eilėraščio formai, skambesiui, rimui, ritmui. Ir turinys dėl to nė kiek nenukenčia.

Pirmųjų eilėraščių rinkinių lyrika skaidri ir muzikali, vėlesniuose rinkiniuose greta silabotonikos atsiranda verlibrai. Kūryboje matyti ryški ir subtili stilizacija.

A. Marčėno lyrika meditacinė. Gyvenimo prasmė – pats buvimas, gebėjimas išgyventi momentą. Klausimas apie prasmę eilėraščiuose dažnai yra beprasmis. Ar verta vargintis ieškant į jį atsakymo? Galima eiti dar toliau ir ginčyti tokio klausimo kėlimą apskritai. Tai darė dzenbudistai. Poetui mąstytojui eilėraštyje klausimo neatsakomumas nesukelia nei liūdesio, nei beprasmybės jausmo. Susidūrus su siena galima beviltiškai daužyti į ją galvą, bet galima paprasčiausiai į ją atsiremti ir toliau jaukiai medituoti. Ramiai tenkintis tuo, kas duota, pastebint prasmės prisodrintą kiekvieną gyvenimo akimirką.

Iš kitų labiau išsiskirianti A. Marčėno knyga yra „Ištrupėjusios erdvės“, pasižyminti itin plačiu lietuvių literatūros kontekstų sluoksniu. Tai vien iš rytietiškų eilėraščių – tankų – sudarytas rinkinys. Beveik dviejuose šimtuose griežtos struktūros lakoniškų eilėraščių skleidžiasi kasdien patiriami išgyvenimai, dabartinio pasaulio ir žmogaus būsenos, aktualūs apmąstymai. Knygoje ryškiausias „sankalbų“ ciklas, tęsiantis poeto pokalbį su mirusiais meno žmonėmis.

 Įvertinimas 
 1987 m. prizas už geriausią debiutą „Poezijos pavasario“ almanache
 1989 m. Zigmo Gėlės literatūrinė premija
 1994 m. „Poezijos pavasario“ laureatas
 1999 m. Julijono Lindės-Dobilo literatūrinė premija
 2005 m. Lietuvos nacionalinė kultūros ir meno premija
 2008 m. Jotvingių literatūrinė premija
 2013 m. Jono Aisčio literatūrinė premija
 2013 m. Lietuvos rašytojų sąjungos premija už eilėraščių rinkinį „Tuščia jo“

 Bibliografija 
Poezija:
 Aidas Marčėnas. Šulinys. – Vilnius: Vaga, 1988. – 110 p. ISBN 5-415-00045-3
 Aidas Marčėnas. Angelas. – Vilnius: Vaga, 1991. – 235 p. ISBN 5-415-00792-X
 Aidas Marčėnas. Dulkės. – Vilnius: Lietuvos rašytojų sąjungos leidykla, 1993. – 133 p. ISBN 9986-413-04-4
 Aidas Marčėnas. Metai be žiogo. – Vilnius: Regnum, 1994. – 81 p. ISBN 9986-494-01-X
 Aidas Marčėnas. Vargšas Jorikas. – Vilnius: Vaga, 1998. – 174 p.
 Sigitas Parulskis, Aidas Marčėnas. 50 eilėraščių. – Vilnius: Baltos lankos, 1999. – 96, 68 p. ISBN 9986-861-97-7
 Aidas Marčėnas. Dėvėti. – Vilnius: Lietuvos rašytojų sąjungos leidykla, 2001. – 190 p. ISBN 9986-39-171-7
 Šarūnas Leonavičius, Aidas Marčėnas Žmogaus žvaigždė. – Vilnius: Žara, 2004. – 52 p. (piešiniai ir eilėraščiai) ISBN 9986-34-133-7
 Aidas Marčėnas. Pasauliai. – Vilnius: Lietuvos rašytojų sąjungos leidykla, 2005. – 168 p. ISBN 9986-39-368-X
 Aidas Marčėnas. Eilinė. – Vilnius: Lietuvos rašytojų sąjungos leidykla, 2006. – 423 p. (rinktinė iš serijos: Nacionalinės kultūros ir meno premijos laureatai; Nr. 11) ISBN 9986-39-441-4
 Aidas Marčėnas. Šokiai. – Vilnius: Lietuvos rašytojų sąjungos leidykla, 2008. – 117 p. ISBN 978-9986-39-534-8
 Aidas Marčėnas. Dievų taupyklė. – Vilnius: Lietuvos rašytojų sąjungos leidykla, 2009. – 248 p. ISBN 978-9986-39-609-3
 Aidas Marčėnas. Ištrupėjusios erdvės. – Vilnius: Lietuvos rašytojų sąjungos leidykla, 2012. – 240 p. ISBN 978-9986-39-710-6
 Aidas Marčėnas. Tuščia jo. – Vilnius: Lietuvos rašytojų sąjungos leidykla, 2013. – 168 p. ISBN 978-9986-39-775-5

Proza:
 Aidas Marčėnas. Būtieji kartiniai. – Vilnius: Apostrofa, 2008. – 415 p. ISBN 978-9955-60-541-6
 Aidas Marčėnas. Sakiniai: menkoji eseistika. – Vilnius: Lietuvos rašytojų sąjungos leidykla, 2013. – 307 p. ISBN 978-9986-39-756-4

Sudarė:
 Aidas Marčėnas (sudarytojas). Iš Vilniaus į Vilnių. – Vilnius: Lietuvos rašytojų sąjungos leidykla, 2008. – 348 p. ISBN 978-9986-39-542-3

 Nuorodos 

 A. Marčėno eilėraščiai Tekstai.lt 

 Šaltiniai 

 Rašyk.lt
 Rašytojai.lt 
 Baranova, Jūratė. Filosofinė etika: prasmė ir laisvė: vadovėlis XII klasei. – Vilnius: Alma littera, 2004. – p. 249–250. ISBN 9955-08-533-9
 Marčėnas, Aidas. Ištrupėjusios erdvės: devynių gyvenimų eilės. – Vilnius: Lietuvos rašytojų sąjungos leidykla, 2012. – p. 239. ISBN 978-9986-39-710-6
 http://www.lrt.lt/naujienos/kultura/26/33252/rasytoju_sajungos_premijos_laureatu_isrinktas_a._marcenas

Kategorija:Lietuvos nacionalinės kultūros ir meno premijos laureatai
Kategorija:Lietuvos rašytojai
Kategorija:Lietuvos poetai